**Pranešimas žiniasklaidai**

2025 gegužės 9 d.

 **Turite seną telefoną? Ekspertas paaiškino, kada prasidės bėdos su ryšiu**

**Taip lengviau: greitasis skaitymas**

|  |
| --- |
| * **Lietuvoje vis dar naudojami prieš 20 metų pagaminti telefonai – vien „Bitės“ tinkle jų beveik 5 tūkstančiai**
* **Telefonai, palaikantys tik 2G ar 3G ryšį, netrukus susidurs su ryšio problemomis dėl 3G išjungimo**
* **Senos kartos kiniški ir rusiški įrenginiai Lietuvoje gali kelti riziką žmonių duomenims ir būti nesuderinami su naujais ryšio standartais**
* **Rekomenduojama rinktis bent 4G technologiją palaikančius telefonus bei atnaujinti senas SIM korteles**
 |

**Lietuvoje vis dar naudojama daug senų, net prieš 20 metų pagamintų telefonų – nuo legendinių „Nokia“ iki mažiau žinomų kiniškų įrenginių. Vos vieno ryšio tiekėjo tinkle senutėlių telefonų, veikiančių tik senosiose 2G ir 3G technologijose, suskaičiuojama beveik 5 tūkstančiai. Specialistai atkreipia dėmesį, kad seni įrenginiai veikia lėčiau ir gali kelti grėsmę asmeniniams duomenims. Svarbiausia – netrukus Lietuvoje bus visiškai išjungiamas 3G ryšys, tad internetas tokiuose telefonuose praktiškai nebeveiks, rašoma pranešime žiniasklaidai.**

„Šiandien beveik 3 tūkst. prie mūsų tinklo prisijungusių telefonų tebenaudoja senąją 2G, beveik 2 tūkst. – tiktai 3G technologiją. Ne vienas šių įrenginių yra pagamintas dar prieš 20 metų. Tarp šiuo metu vis dar naudojamų senų telefonų populiariausi – „Nokia“ gamintojo įrenginiai. Iš viso jų mūsų tinkle veikia net beveik 1,5 tūkst.“, – pasakoja Mindaugas Rauba, „Bitės“ technologijų direktorius.

Pasak jo, taip pat tarp senos kartos įrenginių matyti nemažai senesnių „Samsung“, „Huawei“, „eStar“, net „Vodafone“ ir „LG“ telefonų. Itin daug – išmaniųjų įrenginių rinkoje nebežinomų prekės ženklų, kurie senokai pasitraukė iš telefonų gamybos.

„Šalia gerai žinomų prekės ženklų pastebime ir platų spektrą mažiau girdėtų kiniškų ar kitų šalių telefonų. Pavyzdžiui, Pietų Korėjoje įsikūrusio „CORN“, Ganoje (Afrika) veikiančio „VOTO“, Lenkijoje gaminamų „Overmax“ ir kitų įrenginių. Pagal modelių pavadinimus sprendžiame, kad kai kurie jų gali būti naudojami daugiau kaip 10–15 metų“, – sako M. Rauba.

**Legendiniai modeliai – ne tik prisiminimai iš praeities**

Vienas iš seniausių šiuo metu „Bitės“ tinkle veikiančių telefonų modelių – nuo 2002 iki 2005 metų pardavinėtas mygtukinis „Nokia 6100“, palaikantis tik 2G ryšį.

„Tuo metu tai buvo vienas populiariausių telefonų, kurį kaip pirmąjį mobilųjį įrenginį pasirinko nemažai šalies žmonių. Patikimas, paprastas, kompaktiškas įrenginys puikiai atitiko to meto lūkesčius. Kai kalbame apie telefonų ilgaamžiškumą, šis modelis puikiai įsilieja į „neužmušamų „Nokia“ telefonų flangą“, nors ir nebeatitinka šiuolaikinių standartų“, – pasakoja M. Rauba.

Tarp vis dar naudojamų senų telefonų – 2010 metais kompanijos „Apple“ pristatytas „iPhone 4“ ir 2011 metais prieš pat Steve Jobs mirtį pasirodęs „iPhone 4s“. Tiek vienas, tiek kitas jau nebepalaiko naujesnių „Apple“ operacinių sistemų. Pavyzdžiui, „iPhone 4“ gali veikti tik su 2013 metais pasirodžiusia „iOS 7“, kai šiuo metu naujausi telefonai naudoja pernai pristatytą 11 kartų naujesnę „iOS 18“.

„Viena yra kalbėti apie patikimų gamintojų modelius, kurie buvo pagaminti laikantis griežtų duomenų apsaugos standartų. Visai kas kita – menkai žinomų Kinijos gamintojų telefonai, kurie gali turėti saugumo spragų. Vis dėlto, tiek vienų, tiek kitų gamintojų seni įrenginiai gali kelti pavojų – retai atnaujinama programinė įranga arba visiškai nebepalaikoma iš išmaniųjų gamybos pasitraukusio sena gamintojo įranga yra lengviau pažeidžiama kibernetinių grėsmių. Tad jei su senu telefonu naršote internete, duomenų nutekėjimo rizika – stipriai išauga“, – sako skaitmeninių paslaugų bendrovės „Bitė“ technologijų direktorius.

**3G technologijos išjungimas paveiks senus telefonus**

Dar daugiau rizikų žmonėms atsiveria šiemet Lietuvoje visiems laikams išjungiant 3G ryšį. Seni telefonai nebegalės prisijungti prie naujos kartos mobilaus tinklo – tik prie senosios 2G technologijos.

„Išjungus 3G, seni telefonai su 2G technologija pradės veikti dar lėčiau ir nebegalės naudotis greitu mobiliuoju internetu. Taip yra todėl, kad 2G ryšys sukurtas tik skambučiams ir SMS žinutėms, jis neskirtas naršymui internete. 3G išjungimas paveiks ir tuos įrenginius, kurie naudoja seno tipo, daugiau nei prieš 10 metų įsigytas SIM korteles, kurios nepalaiko 4G ir naujos kartos 5G ryšio technologijų“, – perspėja M. Rauba.

Pasak jo, norint išvengti nepatogumų, rekomenduojama atnaujinti SIM korteles. Tą galima padaryti nemokamai bet kuriame „Bitės“ salone visoje Lietuvoje. Taip pat reikėtų įvertinti, ar kartu su SIM kortele nereikia atnaujinti ir paties telefono – naujos kartos SIM kortelės gali būti nesuderinamos su senu įrenginiu.

Daugelis Europos šalių jau atsisakė ar palaipsniui atsisako 3G ryšio, daugumai išmaniųjų įrenginių perėjus prie naujesnių technologijų. 3G tinklo išjungimas Lietuvoje prisidės prie geresnės 4G ir naujos kartos 5G ryšio kokybės – atlaisvinti 3G dažniai bus panaudoti pažangesnių technologijų plėtrai. Tai leis užtikrinti spartesnį internetą nutolusiose vietovėse ir šalies keliuose.

Sprendimą atsisakyti 3G, o ne senesnės 2G technologijos nulėmė naudotojų kiekis – iki šiol 2G ryšį naudoja daug telemetrijos įrenginių, tokių kaip signalizacijos, užkardai ar automatiniai vartai. Šiuo metu „Bitės“ naujos kartos 5G ryšio padengimas siekia 2,3 mln. Lietuvos žmonių.

**Dešimt seniausių telefonų „Bitės“ tinkle:**

|  |  |
| --- | --- |
| **Telefono modelis**  | **Pagaminimo metai** |
| „Nokia 6100“ | 2002–2025  |
| „Nokia 1110“ | 2005 |
| „Nokia 5310“ | 2007  |
| „HTC HD2“ | 2009 |
| „Samsung GT-S5230“ | 2009 |
| „Nokia 2220s“ | 2010 |
| „iPhone 4“ | 2010 |
| „Samsung GT-15500“ | 2010 |
| „iPhone 4s“ | 2011 |
| „LG - P525“ | 2011 |

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt